CELEX: 32021R1352
Language: lt
Date: 2021-05-06 00:00:00
Title: Komisijos deleguotasis reglamentas (ES) 2021/1352 2021 m. gegužės 6 d. kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomos sąlygos, kuriomis užtikrinama, kad lyginamojo indekso nustatymo metodika atitiktų kokybės reikalavimus (Tekstas svarbus EEE)

2021 8 13   
               
               
                  LT
               
               
                  Europos Sąjungos oficialusis leidinys
               
               
                  L 291/16
               
            
         KOMISIJOS DELEGUOTASIS REGLAMENTAS (ES) 2021/1352
         2021 m. gegužės 6 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomos sąlygos, kuriomis užtikrinama, kad lyginamojo indekso nustatymo metodika atitiktų kokybės reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 12 straipsnio 4 dalį,
         kadangi:
         
                     (1)
                  
                  
                     kad lyginamojo indekso nustatymo metodika būtų pagrįsta ir patikima, toje metodikoje turėtų būti nurodytas naudojamų pradinių duomenų pobūdis ir visi kriterijai, taikytini aplinkybėmis, kuriomis pradinių duomenų kiekis ar kokybė neatitinka standartų, būtinų pagal metodiką lyginamajam indeksui tiksliai ir patikimai nustatyti, ji turėtų būti vertinama atsižvelgiant į naudojamų pagrindinių prielaidų ir pagal tą metodiką apskaičiuoto lyginamojo indekso jautrumo santykį, ji turėtų gebėti atspindėti pagrindinę rinką arba ekonomikos realiją, kurias pagal ją siekiama įvertinti, ir į ją turėtų būti įtraukti veiksniai, įskaitant parametrus ir pradinius duomenis, kurie vertinant pagrindinę rinką yra aktualiausi;
                  
               
                     (2)
                  
                  
                     lyginamasis indeksas apskaičiuojamas pagal formulę ar kitą apskaičiavimo metodą, remiantis pagrindinėmis vertėmis. Administratoriams suteikta tam tikra diskrecija kuriant formulę, atliekant reikiamus skaičiavimus ir nustatant pradinius duomenis. Dėl tos diskrecijos kyla manipuliavimo rizika. Todėl administratoriai turėtų užtikrinti, kad tais atvejais, kai veikiama pagal savo diskreciją, būtų taikoma tinkama kontrolės sistema. Reglamente (ES) 2016/1011 pripažįstama, kad kurdamas lyginamojo indekso nustatymo metodiką kiekvienas administratorius gali veikti pagal savo diskreciją. Svarbu, kad į metodiką būtų įtrauktos aiškios taisyklės, kuriose nurodoma, kaip ir kada gali būti veikiama pagal savo diskreciją, ir visų pirma, ar ta diskrecija grindžiama algoritmu, ar iš anksto nustatyta metodika. Be to, metodikoje turėtų būti paaiškinta, kokiomis aplinkybėmis būtų laikoma, kad sandorių duomenų pagrindinėje rinkoje nepakanka;
                  
               
                     (3)
                  
                  
                     svarbu, kad administratorius galėtų sukurti lyginamųjų indeksų nustatymo metodiką, kuri būtų atspari įvairioms rinkos sąlygoms ir pagal kurią būtų galima apskaičiuoti lyginamąjį indeksą įvairiausiomis galimomis rinkos aplinkybėmis. Todėl naudojama lyginamojo indekso nustatymo metodika turėtų būti grindžiama pakankamais ir tinkamais istoriniais lyginamojo indekso duomenimis. Dėl tos pačios priežasties, visų pirma siekiant patvirtinti lyginamojo indekso apskaičiavimą ir ex post įvertinti metodikos veiksmingumą, naudojant prieinamus sandorių duomenis turėtų būti atliktas lyginamojo indekso nustatymo metodikos grįžtamasis patikrinimas. Toks grįžtamasis patikrinimas turėtų būti ex post tyrimas, kurį atliekant naudojami papildomi prieinami duomenys, kurie nebuvo naudoti apskaičiuojant lyginamąjį indeksą, arba iš kitų sandorių duomenų šaltinių gauti duomenys, arba atkurti istoriniai lyginamojo indekso duomenys. Siekiant užtikrinti, kad lyginamojo indekso nustatymo metodiką būtų įmanoma patvirtinti, svarbu, kad grįžtamasis patikrinimas būtų atliekamas tiek per kiekvieną metinę lyginamojo indekso nustatymo metodikos peržiūrą, tiek, priklausomai nuo lyginamojo indekso rūšies, nuolat po kiekvieno esminio tos metodikos pakeitimo arba pirmą kartą teikiant lyginamąjį indeksą. Metodikoje turėtų būti atsižvelgiama į grįžtamojo patikrinimo rezultatus;
                  
               
                     (4)
                  
                  
                     atsparią lyginamojo indekso nustatymo metodiką turėtų būti galima naudoti lyginamajam indeksui apskaičiuoti įvairiausiomis galimomis aplinkybėmis, be kita ko, nepalankiausiomis rinkos sąlygomis. Todėl svarbu, kad administratoriai įvairių rinkos sąlygų poveikį metodikai įvertintų remdamiesi istoriniais duomenimis, susijusiais su susiklosčiusiomis nepalankiausiomis rinkos sąlygomis, o ypatingos svarbos lyginamųjų indeksų atveju naudotų hipotetinius duomenis, susijusius su nestebėtomis nepalankiausiomis rinkos sąlygomis;
                  
               
                     (5)
                  
                  
                     taikant atsekamą ir patikrinamą lyginamojo indekso nustatymo metodiką turėtų būti sudarytos sąlygos nuolat tikrinti ir kontroliuoti kiekvieną lyginamojo indekso apskaičiavimą. Atsekamumą turėtų užtikrinti skirtingų metodikos etapų dokumentavimas ir juo turėtų būti pagrįstas patikrinamumas, savaime reiškiantis, kad yra galimybė atkurti istorinius lyginamojo indekso duomenis;
                  
               
                     (6)
                  
                  
                     vadovaujantis proporcingumo principu, nesvarbių lyginamųjų indeksų ir reguliuojamais duomenimis grindžiamų lyginamųjų indeksų administratoriams neturėtų būti užkrauta pernelyg didelė administracinė našta. Todėl tikslinga, kad tokiems administratoriams turėtų būti suteikta galimybė tokiems lyginamiesiems indeksams netaikyti tam tikrų kokybės reikalavimų. Be to, tam tikriems lyginamųjų indeksų administratoriams turėtų būti suteikta galimybė netaikyti tam tikrų su lyginamojo indekso nustatymo metodikos atsparumu susijusių reikalavimų, kai tai pateisinama atsižvelgiant į jų veiklos pobūdį, mastą ir sudėtingumą, interesų konflikto tarp lyginamojo indekso teikimo ir bet kokios kitos administratoriaus veiklos tikimybę ir su lyginamojo indekso teikimo procesu susijusios diskrecijos lygį;
                  
               
                     (7)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (8)
                  
                  
                     ESMA surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo rekomendaciją;
                  
               
                     (9)
                  
                  
                     siekiant šio reglamento taikymo pradžią suderinti su Europos Parlamento ir Tarybos reglamento (ES) 2019/2175 (3) 5 straipsnio, kuriuo į Reglamentą (ES) 2016/1011 įtraukta 12 straipsnio 4 dalis, taikymo data, šis reglamentas turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Sąlygos, kuriomis užtikrinamas metodikos pagrįstumas ir patikimumas
            
               1.   Reglamento (ES) 2016/1011 12 straipsnio 1 dalies a punkte nurodyta lyginamojo indekso nustatymo metodika:
               
                           a)
                        
                        
                           turi gebėti atspindėti pagrindinę rinką arba ekonomikos realiją, kurias pagal ją siekiama įvertinti, ir į ją turi būti įtraukti veiksniai, įskaitant parametrus ir pradinius duomenis, kurie vertinant pagrindinę rinką yra aktualiausi;
                        
                     
                           b)
                        
                        
                           turi būti vertinama atsižvelgiant į naudojamų pagrindinių prielaidų ir pagal tą metodiką apskaičiuoto lyginamojo indekso jautrumo santykį;
                        
                     
                           c)
                        
                        
                           turi turėti nurodytą joje naudojamų pradinių duomenų pobūdį;
                        
                     
                           d)
                        
                        
                           turi turėti nurodytus kriterijus, taikytinus aplinkybėmis, kuriomis pradinių duomenų kiekis ar kokybė neatitinka standartų, būtinų pagal metodiką lyginamajam indeksui tiksliai ir patikimai nustatyti.
                        
                     
            
               2.   Nesvarbių lyginamųjų indeksų administratoriai gali nuspręsti tiems lyginamiesiems indeksams netaikyti 1 dalies b punkto.
            
            
               3.   Reguliuojamais duomenimis grindžiamų lyginamųjų indeksų administratoriai gali nuspręsti tiems lyginamiesiems indeksams netaikyti 1 dalies b ir c punktų.
            
         
         
            2 straipsnis
            Sąlygos, kuriomis užtikrinama, kad lyginamojo indekso nustatymo metodika būtų grindžiama aiškiomis taisyklėmis, kuriose nurodoma, kaip ir kada nustatant lyginamąjį indeksą gali būti veikiama pagal savo diskreciją
            Reglamento (ES) 2016/1011 12 straipsnio 1 dalies b punkte nurodytoje lyginamojo indekso nustatymo metodikoje nurodomi visi šie dalykai:
            
                        a)
                     
                     
                        lyginamojo indekso apskaičiavimo etapas, kuriame veikiama pagal savo diskreciją;
                     
                  
                        b)
                     
                     
                        kriterijai, kuriais reikia remtis, kai veikiama pagal savo diskreciją;
                     
                  
                        c)
                     
                     
                        pradiniai duomenys, į kuriuos reikia atsižvelgti;
                     
                  
                        d)
                     
                     
                        atitinkamais atvejais nebaigtinis sąrašas sąlygų, kuriomis:
                        
                                    i)
                                 
                                 
                                    laikoma, kad sandorių duomenų pagrindinėje rinkoje nepakanka ir reikia naudoti sandorių duomenis susijusiose rinkose;
                                 
                              
                                    ii)
                                 
                                 
                                    taikant metodiką negaunamas rezultatas ir nustatant lyginamąjį indeksą turi būti veikiama pagal savo diskreciją;
                                 
                              
                  
                        e)
                     
                     
                        susijusių rinkų, kurios turi būti laikomos tinkamomis taikant d punkto i papunktį, rūšis.
                     
                  
         
            3 straipsnis
            Sąlygos, kuriomis užtikrinama, kad lyginamojo indekso nustatymo metodika būtų griežta, nuosekli ir įmanoma patvirtinti, atitinkamais atvejais atliekant grįžtamąjį patikrinimą remiantis prieinamais sandorių duomenimis
            
               1.   Reglamento (ES) 2016/1011 12 straipsnio 1 dalies c punkte nurodytoje lyginamojo indekso nustatymo metodikoje yra visi šie dalykai:
               
                           a)
                        
                        
                           taikant tą metodiką gautų istorinių lyginamojo indekso duomenų pakankamumo ir tinkamumo vertinimas;
                        
                     
                           b)
                        
                        
                           patikimi pradiniai duomenys, įskaitant tinkamo dydžio duomenų imtis, jei jos naudojamos.
                        
                     
            
               2.   Lyginamųjų indeksų administratoriai užtikrina, kad bet koks lyginamojo indekso nustatymo metodikos grįžtamasis patikrinimas būtų atliekamas ex post ir būtų susietas su tinkamu laikotarpiu.
               Grįžtamasis patikrinimas atliekamas bent kartą per kiekvieną metinę lyginamojo indekso nustatymo metodikos peržiūrą ir po bet kokių esminių tos metodikos pakeitimų. Reguliuojamais duomenimis grindžiamų lyginamųjų indeksų grįžtamasis patikrinimas atliekamas pirmą kartą teikiant lyginamąjį indeksą. Ypatingos svarbos lyginamųjų indeksų atveju grįžtamasis patikrinimas atliekamas kas mėnesį.
               Lyginamojo indekso nustatymo metodika apima grįžtamojo patikrinimo rezultatų vertinimą, įskaitant procesus, kuriais užtikrinama, kad būtų nustatytos grįžtamojo patikrinimo metu aptiktos sisteminės anomalijos ir dėl jų imtasi tinkamų veiksmų.
            
         
         
            4 straipsnis
            Sąlygos, kuriomis užtikrinama, kad lyginamojo indekso nustatymo metodika būtų atspari ir leistų užtikrinti, kad lyginamąjį indeksą būtų galima apskaičiuoti įvairiausiomis galimomis aplinkybėmis nepažeidžiant teisingumo principo
            
               1.   Administratoriai įvertina įvairių rinkos sąlygų poveikį metodikai, remdamiesi istoriniais duomenimis, susijusiais su nepalankiausiomis rinkos sąlygomis. Jei nėra tinkamų istorinių duomenų, ypatingos svarbos lyginamųjų indeksų administratoriai naudoja hipotetinius duomenis, atspindinčius nepalankiausias rinkos sąlygas.
            
            
               2.   Administratoriai naudoja metodikoje nustatytus parametrus ir prielaidas, kad atsižvelgtų į įvairias istorines arba, ypatingos svarbos lyginamųjų indeksų administratorių atveju, hipotetines sąlygas, įskaitant pačius nestabiliausius laikotarpius, kada nors buvusius rinkose, ir į įvairias hipotezes dėl pagrindinio turto koreliacijos.
            
            
               3.   Nesvarbių lyginamųjų indeksų ir reguliuojamais duomenimis grindžiamų lyginamųjų indeksų administratoriai gali nuspręsti 2 dalies tiems lyginamiesiems indeksams netaikyti.
            
            
               4.   Administratoriai gali nuspręsti netaikyti 1 ir 2 dalyse nustatytų reikalavimų, atsižvelgdami į:
               
                           a)
                        
                        
                           lyginamųjų indeksų teikimo pobūdį, mastą ir sudėtingumą;
                        
                     
                           b)
                        
                        
                           interesų konflikto, kylančio teikiant lyginamuosius indeksus, tikimybę;
                        
                     
                           c)
                        
                        
                           su lyginamųjų indeksų teikimo procesu susijusios diskrecijos lygį.
                        
                     
         
         
            5 straipsnis
            Sąlygos, kuriomis užtikrinamas metodikos atsekamumas ir patikrinamumas
            Lyginamųjų indeksų administratoriai saugo dokumentais patvirtintą lyginamojo indekso apskaičiavimo audito seką ir visus metodikos atsparumo vertinimus bei grįžtamojo patikrinimo rezultatus.
         
         
            6 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 6 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (3)  2019 m. gruodžio 18 d. Europos Parlamento ir Tarybos reglamentas (ES) 2019/2175, kuriuo iš dalies keičiamas Reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), Reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), Reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija), Reglamentas (ES) Nr. 600/2014 dėl finansinių priemonių rinkų, Reglamentas (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, ir Reglamentas (ES) 2015/847 dėl informacijos, teikiamos pervedant lėšas (OL L 334, 2019 12 27, p. 1).